Κωνσταντίνος Κίττας

Ο Κωνσταντίνος Κίττας (Λάρισα, 1949) είναι Έλληνας ακαδημαϊκός, γεωπόνος, Ομότιμος Καθηγητής του Πανεπιστημίου Θεσσαλίας, και ερευνητής με συμβολή στο αντικείμενο των γεωργικών κατασκευών, ο οποίος είναι τακτικό μέλος (fellow) της Ελληνικής Γεωργικής Ακαδημίας.

 Πρώτα χρόνια 
Γεννήθηκε το 1949 στη Λάρισα, όπου μεγάλωσε και πέρασε τα παιδικά του χρόνια. Υπήρξε αριστούχος μαθητής και εκπλήρωσε τις εγκύκλιες σπουδές του στο 1ο Λύκειο Αρρένων της Λάρισας. Είναι ο μικρότερος αδελφός του πρώην Καθηγητή και πρύτανη του ΕΚΠΑ, Χρήστου Κίττα.

 Σπουδές και ερευνητική καριέρα 
Σπούδασε στην Αθήνα, όπου έλαβε πτυχίο Γεωπόνου από την Ανωτάτη Γεωπονική Σχολή Αθηνών. Στη συνέχεια απέκτησε δίπλωμα Πολιτικού Μηχανικού από την Πολυτεχνική Σχολή του Πανεπιστημίου Πατρών, καθώς και δίπλωμα Μηχανολόγου Μηχανικού, επίσης από την Πολυτεχνική Σχολή του Πανεπιστημίου Πατρών.

Πραγματοποίησε μεταπτυχιακές σπουδές στη Γαλλία, λαμβάνοντας Μεταπτυχιακό δίπλωμα στην ηλιακή ενέργεια από το Πανεπιστήμιο Perpignan, καθώς και Δίπλωμα D.E.A. (Diplôme d’ Études Approfondies) με ειδίκευση στα θερμοδυναμικά συστήματα από το ίδιο Πανεπιστήμιο. Ακολούθως εκπόνησε διδακτορική διατριβή στο αντικείμενο των θερμοκηπίων στο Πανεπιστήμιο Perpignan της Γαλλίας.

Επιπλέον, είναι κάτοχος μεταπτυχιακού διπλώματος Μετεωρολογίας από τη Σχολή Θετικών Επιστημών του Πανεπιστημίου Αθηνών. Το 1987, του απονεμήθηκε ο τίτλος του Υφηγητή Αγρομετεωρολογίας του Πανεπιστημίου Πατρών. Κατά την περίοδο 1987–1993 εργάστηκε ως καθηγητής πρώτης βαθμίδας στο Τμήμα Φυτικής Παραγωγής του Παραρτήματος Άρτας του ΤΕΙ Μεσολογγίου. 

Στη συνέχεια εκλέχτηκε και εντάχθηκε στο Πανεπιστήμιο Θεσσαλίας, όπου διετέλεσε επί σειρά ετών Τακτικός Καθηγητής στο Τμήμα Γεωπονίας, Φυτικής Παραγωγής και Αγροτικού Περιβάλλοντος στον Βόλο. Το ερευνητικό του έργο επικεντρώθηκε κυρίως στα αντικείμενα γεωργικών κατασκευών και ελέγχου του περιβάλλοντος.

Παράλληλα, κατά το διάστημα 2006–2012 διετέλεσε διευθυντής του Ινστιτούτου Τεχνολογίας και Διαχείρισης Αγροοικοσυστημάτων (ΙΤΕΔΑ) του Κέντρου Έρευνας, Τεχνολογίας και Ανάπτυξης Θεσσαλίας (ΚΕΤΕΑΘ). Στην επαγγελματική του πορεία υπήρξε επιστημονικός υπεύθυνος σε αρκετά ερευνητικά προγράμματα που σχετίζονταν με τις γεωργικές κατασκευές και συναφή γεωπονικά αντικείμενα. Πρόσθετα, ο Κίττας συχνά προβαίνει σε παρεμβάσεις στα ΜΜΕ για θέματα της εξειδίκευσής του.

Τον Οκτώβριο του 2020, στα πλαίσια μετα-έρευνας των Ioannidis κ.ά., που δημοσιεύθηκε στο περιοδικό PLOS Biology, το όνομά του συμπεριλήφθηκε στους καταλόγους Mendeley Data 2020. Τα έτη 2021, 2022, 2023 και 2024, το όνομά του συμπεριλήφθηκε στους καταλόγους Elsevier Data στο ανώτερο 2% των ερευνητών παγκοσμίως -βάσει βιβλιομετρικών δεικτών και διεθνούς απήχησης- στον τομέα της γεωπονικής επιστήμης.

Μέχρι τον Φεβρουάριο του 2026, σύμφωνα με τα στοιχεία του Scopus, ο Κίττας έχει δημοσιεύσει 186 επιστημονικά άρθρα σε έγκριτα διεθνή περιοδικά, ενώ το συνολικό του ερευνητικό έργο έχει συγκεντρώσει περισσότερες από 5.800 αναφορές.

 Παραπομπές 

 Εξωτερικοί σύνδεσμοι 
 ResearchGate
 Scopus
 Διάλεξη του δρ. Κων. Κίττα

Κατηγορία:Έλληνες γεωπόνοι
Κατηγορία:Έλληνες πανεπιστημιακοί
Κατηγορία:Μέλη της Ελληνικής Γεωργικής Ακαδημίας
Κατηγορία:Έλληνες πανεπιστημιακοί του 20ού αιώνα
Κατηγορία:Έλληνες επιστήμονες
Κατηγορία:Καθηγητές Πανεπιστημίου Θεσσαλίας